Projektas

LIETUVOS RESPUBLIKOS

ATSISKAITYMO UŽ ŽEMĖS ŪKIO PRODUKCIJĄ ĮSTATYMO

NR. VIII-1422 1, 2, 3, 4, 5, 8 STRAIPSNIŲ PAKEITIMO IR SEPTINTOJO SKIRSNIO PRIPAŽINIMO NETEKUSIU GALIOS

ĮSTATYMAS

2024 m. d.

Vilnius

1 straipsnis. 1 straipsnio pakeitimas

Pripažinti netekusiu galios 1 straipsnio 3 dalies 2 punktą.

2 straipsnis. 2 straipsnio pakeitimas

Pakeisti 2 straipsnio 3 dalį ir ją išdėstyti taip:

„3. Lygiavertis mokėjimo reikalavimo dokumentas – Lietuvos Respublikos finansinės apskaitos įstatyme nustatytus privalomus rekvizitus turintis apskaitos dokumentas (išskyrus PVM sąskaitą faktūrą ir sąskaitą faktūrą), kuriame nurodomas reikalavimas sumokėti už patiektą žemės ūkio produkciją.“

3 straipsnis. 3 straipsnio pakeitimas

Pakeisti 3 straipsnį ir jį išdėstyti taip:

„3 straipsnis. Žemės ūkio produkcijos pirkimo–pardavimo sutarties forma

Žemės ūkio produkcijos pirkėjas gali pirkti žemės ūkio produkciją tik sudaręs su žemės ūkio produkcijos pardavėju rašytinę žemės ūkio produkcijos pirkimo–pardavimo sutartį, kuri turi atitikti šio įstatymo 4 straipsnio 1 dalyje ir Lietuvos Respublikos Vyriausybės arba jos įgaliotos institucijos nustatytas žemės ūkio produkcijos pirkimo−pardavimo sutarties tipines sąlygas. Ši nuostata netaikoma tais atvejais, kai žemės ūkio produkcijos pirkimo–pardavimo sutartis sudaryta dėl žemės ūkio produkcijos, kurią gamintojų organizacijos, įskaitant kooperatinę bendrovę (kooperatyvą), narys turi pristatyti (patiekti) gamintojų organizacijai (kooperatinei bendrovei (kooperatyvui), kurios narys yra pardavėjas, jeigu tos gamintojų organizacijos (kooperatinės bendrovės (kooperatyvo) įstatuose arba pagal juos priimtose taisyklėse ir sprendimuose įtvirtintos nuostatos, kurios atitinka šio įstatymo 4 straipsnyje nurodytas žemės ūkio produkcijos pirkimo–pardavimo sutarties tipines sąlygas.“

4 straipsnis. 4 straipsnio pakeitimas

Pakeisti 4 straipsnio 1 dalies 2 punktą ir jį išdėstyti taip:

„2) pirkimo ir tiekimo tvarka (pristatymo periodiškumas (reguliarus tiekimas, nereguliarus tiekimas), būdas, vieta, laikas, pirkėjo priimtos žemės ūkio produkcijos įkainojimo trukmė ir, šalims susitarus, išankstinis užsakymas ir (arba) tiekimo grafikas, tiekimo laikotarpio trukmė, jeigu žemės ūkio produkcija tiekiama reguliariai);“.

5 straipsnis. 5 straipsnio pakeitimas

1. Papildyti 5 straipsnį nauja 4 dalimi:

„4. Tuo atveju, kai už patiektą žemės ūkio produkciją mokėtiną pinigų sumą nustato žemės ūkio produkcijos pardavėjas, atsiskaitymo už žemės ūkio produkciją terminas skaičiuojamas pagal Nesąžiningos prekybos praktikos žemės ūkio ir maisto produktų tiekimo grandinėje draudimo įstatymo 4 straipsnio 1 ir 3 dalių nuostatas“.

2. Buvusią 5 straipsnio 4 dalį laikyti 5 dalimi.

6 straipsnis. 8 straipsnio pakeitimas

1. Pakeisti 8 straipsnio 2 dalį ir ją išdėstyti taip:

„2. Kai žemės ūkio produkcijos pirkimo–pardavimo sutartyje numatytas reguliarus tiekimas:

2.1. reguliariai parduodamos žemės ūkio produkcijos, išskyrus žalią pieną, tiekimo laikotarpio trukmė negali būti ilgesnė kaip kalendorinis mėnuo, o jos patiekimo data laikoma paskutinė šio laikotarpio diena. Už patiektą žemės ūkio produkciją mokėtina pinigų suma apskaičiuojama už visą šį laikotarpį;

2.2. reguliariai parduodamo žalio pieno tiekimo laikotarpio trukmė negali būti ilgesnė kaip pirmoji mėnesio pusė (nuo 1 d. iki 15 d. imtinai) ar antroji mėnesio pusė (nuo 16 d. iki mėnesio pabaigos), o jo patiekimo data laikoma paskutinė vieno iš šių laikotarpių diena. Už patiektą žalią pieną mokėtina pinigų suma apskaičiuojama už visą šį laikotarpį.“

2. Pakeisti 8 straipsnio 3 dalį ir ją išdėstyti taip:

„3. Žemės ūkio produkcijos pirkimas įforminamas išrašant PVM sąskaitą faktūrą, sąskaitą faktūrą arba lygiavertį mokėjimo reikalavimo dokumentą. PVM sąskaitai faktūrai privalomi rekvizitai nustatyti Lietuvos Respublikos pridėtinės vertės mokesčio įstatyme, o sąskaitai faktūrai arba lygiaverčiam mokėjimo reikalavimo dokumentui – Finansinės apskaitos įstatyme. Šiuose dokumentuose taip pat gali būti įrašyti ir Vyriausybės arba jos įgaliotos institucijos nustatyti rekomenduojami papildomi rekvizitai.“

7 straipsnis. Septintojo skirsnio pripažinimas netekusiu galios

Pripažinti netekusiu galios septintąjį skirsnį.

8 straipsnis. Įstatymo įsigaliojimas

Šis įstatymas įsigalioja 2024 m. liepos 1 d.

Skelbiu šį Lietuvos Respublikos Seimo priimtą įstatymą.

Respublikos Prezidentas